Jibqa' arrestat fuq akkużi ta' pussess ta' droga
Ritratti: Taqsima Relazzjonijiet mal-Komunità u l-Istampa, Korp tal-Pulizija Raġel ta' 48 sena, residenti ż-Żebbuġ Għawdex, baqa jinżamm taħt arrest preventiv fil-Faċilità Korrettiva ta' Kordin, wara li tressaq il-Qorti t'Għawdex akkużat b'pussess tad-droga u li kiser il-kundizzjonijiet tal-Qorti. Fi stqarrija l-pulizija qalet li r-raġel kien arrestat ilbieraħ filgħodu mill-pulizija al-iskwadra ta' kontra d-droga wara jiem ta' osservazzjoni b'rabta ma' allegat traffikar ta' droga. Ir-raġel twaqqaf malli niżel minn fuq il-vapur fil-port tal-Imġarr Għawdex. Minn tfittxija fil-vettura, il-pulizija sabet ammont konsiderevoli ta' sustanza suspettata li hija kokaina u ħaxixa tal-kannabis. Aktar tard, minn tfittxija fir-residenza tiegħu, instabet aktar droga. Quddiem il-Maġistrat Monica Vella, ir-raġel kien akkużat b'pussess ta' droga kokaina u kannabis f'ċirkostanzi li juru li ma kinetx għall-użu esklussiv tiegħu u talli kiser il-kundizzjonijiet tal-libertà proviżorja. Huwa wieġeb li mhux ħati tal-akkużi miġjuba kontrih u ma ngħatax il-ħelsien mill-arrest.